**Bistand til fornybar energi og grønn omstilling**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Øremerkede midler til bilateralt samarbeid om fornybar energi og grønn vekst i utvalgte lav- og mellominntektsland (Regionbevilgningen) | Kap. 159, post xx (aktuelle lav- og mellominntektsland) | + 150 mill. kroner |
| Energi for Utvikling (under Kunnskapsbanken, overføring fra Olje for Utvikling samt noe tillegg) | Kap. 161, post 72 | + 300 mill. kroner |
| Fornybar energi | Kap. 162, post 72 | + 400 mill. kroner |

Verden må unngå nye investeringer i mer fossile prosjekter og samtidig sjudoble årlige investeringer i fornybar energi i fattige land innen 2030 for å nå netto null karbonutslipp i 2050, ifølge det internasjonale energibyrået IEA sitt nye nettonull-veikart. Samtidig har en global energikrise ført til en økning i verdens energifattigdom for første gang på over ti år. Over 75 millioner mennesker står nå i fare for å miste tilgang til energi som følge av høye energipriser. Rask utbygging av ren energi i lav og mellom-inntektsland er viktig for å avdempe sårbarheten til befolkningen i lav og mellominntektsland, og samtidig redusere presset på sårbar natur; for å dermed oppnå bærekraftsmål 1, 13, 14 og 15.

De høye olje- og gassprisene har samtidig ført til en økt interesse for olje- og gassressurser i nye leteområder, hvor flere lav og mellominntekts- land nå vurdere en rask utbygging av fossile ressurser for å kompensere for negativ økonomisk vekst og øke inntektene sine. Disse fossile energikildene skal først og fremst trygge Europa og andre velstående lands energisikkerhet. WWF mener at denne fossile utbyggingen fortrenger investeringer i fornybar energi, og undergraver sårbare menneskers energisikkerhet ved å låse økonomien til en fossil industri som har stor risiko for å gå med tap.

Videre trengs målrettede tiltak for å redusere fossil importavhengighet og oppnå bærekraftsmål 7 og 9. Etterspørsel etter grønn energi må bygges gjennom jobbskaping, entreprenørskap, samt at nasjonale og regionale verdikjeder for fornybar energi må understøttes. Videre er kapasitetsbygging av sivilsamfunnsaktører essensielt for å holde myndigheter ansvarlige i å sikre en bærekraftig, fornybar og rettferdig energipolitikk.

Tilgang på ren fornybar energi i et tilstrekkelig omfang er den eneste måten å sørge for en økonomisk vekst som styrker motstandsevnen mot klimaendringer. Olje- og energinasjonen Norge har penger, ressurser og kompetanse til å gjøre en forskjell i samarbeid land for land. Dette bør derfor være en storsatsing for Norges bistand framover. Behovet for utslippsreduksjoner i mellominntektsland må ikke gå på bekostning av arbeidet med å fremme ren fornybar energi i de mest sårbare landene som ofte står for lave utslipp.

WWF anbefaler derfor at bistand til energi for utvikling må:

1. hjelpe lav- og mellominntektsland med olje-, gass- og kullforekomster til å analysere kostnaden av økt fossil avhengighet, og planlegging av sin fornybare energisikkerhet.
2. bidra til å eliminere energifattigdom innen 2030, med særlig fokus på å utløse privat kapital i tilstrekkelig omfang, med store øremerkinger til desentralisert energi i områder med sårbar befolkning og natur.
3. støtte nasjonale og regionale verdikjeder for ren fornybar energi som et alternativ til økonomisk vekst basert på fossile energi og -inntektskilder.
4. øke sivilsamfunnets kapasitet til å holde myndighetene ansvarlige for natur, -klima og -finansiell risiko ved fossil avhengighet, samt fremme bærekraftige løsninger for grønn og rettferdig omstilling.